Искак Асан уулу
Искак Асан уулу [1844-ж. чен, Маргалаң вилайети, Охна кыштагы (азыркы Кадамжай району, Орозбеков айылы) – 1. 3. 1876, Жаңы Маргалаң шаары] – Кокон көтөрүлүшүнүн (1873–76) жетекчилеринин бири. Ичкиликтин бостон уругунан. Атасы Асан (Хасан) молдо болуп, жаш кезинен сабаты ачылган жана 1867-ж. окуусун аяктап, Охнадагы мечитте иштеген. Кийин диний кызматын таштап, Ташкент шаарына кеткен жана ал жерден Кудаяр ханды тактан алууну максат кылган кыргыз бийлери менен таанышкан. Искактын өңү Алим хандын уулу Болотко (Полот) куюп койгондой окшош болгондуктан, алар анын атынан чыгууну сунуш кылышкан. Исак ага макул болуп, Болот хан деген ат менен Кудаяр ханга каршы көтөрүлүштү жетектөөнү мойнуна алган. 1-жолу 1873-ж. Сафед-Буланда, 2-жолу 1875-ж. Ботокара кыштагында ак кийизге салынып, хан көтөрүлгөн. Калган өмүрү 1873–76-жылдардагы Фергана өрөөнүндөгү элдик кыймыл жана Россиянын баскынчылыгына каршы күрөш менен тыгыз байланышта болгон (к. Искактын көтөрлш). 1876-ж. 19-февралда орус аскеринин колуна түшүп, 1-мартта дарга асылган.
Инсандар

Колдонулган адабияттар
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5